CELEX: 32018D2030
Language: fi
Date: 2018-12-19 00:00:00
Title: Komission täytäntöönpanopäätös (EU) 2018/2030, annettu 19 päivänä joulukuuta 2018, Ison-Britannian ja Pohjois-Irlannin yhdistyneessä kuningaskunnassa oleviin arvopaperikeskuksiin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 909/2014 mukaisesti

20.12.2018   
               
               
                  FI
               
               
                  Euroopan unionin virallinen lehti
               
               
                  L 325/47
               
            
         KOMISSION TÄYTÄNTÖÖNPANOPÄÄTÖS (EU) 2018/2030,
         annettu 19 päivänä joulukuuta 2018,
         Ison-Britannian ja Pohjois-Irlannin yhdistyneessä kuningaskunnassa oleviin arvopaperikeskuksiin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 909/2014 mukaisesti
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 25 artiklan 9 kohdan,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, kahden vuoden kuluttua ilmoituksesta eli 30 päivänä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
                  
               
                     (2)
                  
                  
                     Kuten 13 päivänä marraskuuta 2018 annetussa komission tiedonannossa ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma” (2), jäljempänä ’varautumissuunnitelma’, todetaan, eroaminen ilman sopimusta voi aiheuttaa sellaisiin tiettyihin palveluihin liittyviä riskejä, joita tarjoavat unionin toimijoille Yhdistyneessä kuningaskunnassa jo toimiluvan saaneet arvopaperikeskukset, jäljempänä ’Yhdistyneen kuningaskunnan arvopaperikeskukset’, ja joita ei voida korvata lyhyellä aikavälillä. Riskien estämiseksi on perusteltua ja unionin ja sen jäsenvaltioiden edun mukaista varmistaa määräajaksi, että Yhdistyneen kuningaskunnan arvopaperikeskukset voivat jatkaa palvelujen tarjoamista unionissa 29 päivän maaliskuuta 2019 jälkeen.
                  
               
                     (3)
                  
                  
                     Arvopaperikeskukset ovat olennaisen tärkeitä finanssimarkkinoille. Arvopapereiden kirjaaminen arvo-osuusjärjestelmään, jäljempänä ’notariaattipalvelut’, ja arvopaperitilien ylläpito ylimmällä tasolla, jäljempänä ’keskitetyt tilinhoitopalvelut’, lisäävät läpinäkyvyyttä ja suojaavat sijoittajia, koska niillä varmistetaan liikkeeseenlaskun jatkuva eheys ja estetään arvopapereiden asiaton luominen tai vähentäminen. Lisäksi arvopaperikeskukset ylläpitävät arvopapereiden selvitysjärjestelmiä, joilla varmistetaan, että arvopaperikaupat toimitetaan asianmukaisesti ja oikea-aikaisesti. Nämä toiminnot ovat ratkaisevan tärkeitä kaupan jälkeisessä määritys- ja toimitusprosessissa, minkä vuoksi ne ovat olennaisia unionin ja sen jäsenvaltioiden rahoitusvakauden kannalta. Arvopapereiden selvitysjärjestelmät ovat olennaisen tärkeitä myös rahapolitiikan kannalta, koska ne liittyvät läheisesti vakuuksien turvaamiseen rahapolitiikan operaatioissa. Lisäksi Irlannissa toimivat markkinoiden ylläpitäjät käyttävät Yhdistyneen kuningaskunnan arvopaperikeskuksen palveluja, kun on kyse Irlannin kansallisen lainsäädännön nojalla luoduista yritysten arvopapereista ja pörssilistatuista rahastoista.
                  
               
                     (4)
                  
                  
                     Yhdistyneen kuningaskunnan arvopaperikeskukset ovat 30 päivästä maaliskuuta 2019 alkaen ”kolmannen maan arvopaperikeskuksia”, minkä vuoksi ne voivat tarjota jonkin jäsenvaltion lainsäädännön nojalla luotuihin rahoitusvälineisiin liittyviä notariaattipalveluja ja keskitettyjä tilinhoitopalveluja vain, jos Euroopan arvopaperimarkkinaviranomainen, jäljempänä ’EAMV’, on ne tunnustanut asetuksen (EU) N:o 909/2014 25 artiklan mukaisesti. Jollei Yhdistyneen kuningaskunnan arvopaperikeskuksia ole tunnustettu, unionin liikkeeseenlaskijat eivät voi käyttää Yhdistyneen kuningaskunnan arvopaperikeskuksia kirjaamaan kansallisen lainsäädännön nojalla luotuja siirtokelpoisia arvopapereita arvo-osuusmuodossa, kuten asetuksen (EU) N:o 909/2014 3 artiklassa edellytetään. Tämä tilanne voi aiheuttaa liikkeeseenlaskijoille tilapäisiä ongelmia, kun ne yrittävät täyttää oikeudelliset velvoitteensa. Sen vuoksi on tarpeen, kuten varautumissuunnitelmassa todetaan, että Yhdistyneen kuningaskunnan arvopaperikeskuksia koskevien oikeudellisten ja valvontajärjestelyjen vastaavuus vahvistetaan kyseisessä poikkeuksellisessa tilanteessa tiukasti rajatuksi ajaksi ja erityisin ehdoin, jotta asianomaiset arvopaperikeskukset voivat jatkaa notariaattipalvelujen ja keskitettyjen tilinhoitopalvelujen tarjoamista unionissa.
                  
               
                     (5)
                  
                  
                     Asetuksen (EU) N:o 909/2014 25 artiklan 9 kohdan mukaan on täytettävä kolme edellytystä, jotta voidaan katsoa, että kolmannen maan oikeudelliset ja valvontajärjestelyt, jotka koskevat kyseisessä kolmannessa maassa toimiluvan saaneita arvopaperikeskuksia, vastaavat mainitussa asetuksessa säädettyjä järjestelyjä.
                  
               
                     (6)
                  
                  
                     Ensinnäkin, kolmannen maan oikeudellisilla ja valvontajärjestelyillä on varmistettava, että kyseisessä kolmannessa maassa olevat arvopaperikeskukset noudattavat oikeudellisesti sitovia vaatimuksia, jotka tosiasiallisesti vastaavat asetuksessa (EU) N:o 909/2014 säädettyjä vaatimuksia. Yhdistyneen kuningaskunnan arvopaperikeskusten on noudatettava asetuksessa (EU) N:o 909/2014 säädettyjä vaatimuksia 29 päivään maaliskuuta 2019 saakka. Yhdistynyt kuningaskunta sisällytti 26 päivänä kesäkuuta 2018 osana säädöstä European Union (Withdrawal) Act 2018 asetuksen (EU) N:o 909/2014 säännökset Yhdistyneen kuningaskunnan kansalliseen lainsäädäntöön siten, että ne tulevat voimaan päivänä, jona Yhdistynyt kuningaskunta eroaa unionista.
                  
               
                     (7)
                  
                  
                     Toiseksi, kolmannen maan oikeudellisilla ja valvontajärjestelyillä on varmistettava, että kolmanteen maahan sijoittautuneet arvopaperikeskukset ovat jatkuvasti tehokkaan valvonnan, yleisvalvonnan ja täytäntöönpanon seurannan alaisia. Yhdistyneen kuningaskunnan arvopaperikeskukset ovat 29 päivään maaliskuuta 2019 Englannin keskuspankin valvonnan alaisia, kuten Yhdistyneen kuningaskunnan kansallisessa lainsäädännössä vahvistetaan asetuksen (EU) N:o 909/2014 mukaisesti. Yhdistyneen kuningaskunnan kansalliseen lainsäädännön mukaan, johon asetus (EU) N:o 909/2014 on sisällytetty, Englannin keskuspankki vastaa edelleen arvopaperikeskusten valvonnasta, ja sen arvopaperikeskuksiin kohdistuvat valvonta-, yleisvalvonta- ja täytäntöönpanovaltuudet säilyvät olennaisilta osiltaan muuttumattomina.
                  
               
                     (8)
                  
                  
                     Kolmanneksi, kolmannen maan oikeudelliseen kehykseen on kuuluttava tehokas vastaava järjestelmä sellaisten arvopaperikeskusten tunnustamiseksi, jotka ovat saaneet toimiluvan kolmannen maan oikeusjärjestyksen nojalla. Asetuksen (EU) N:o 909/2014 25 artiklassa säädetyn vastaavuusjärjestelmän sisällyttäminen Yhdistyneen kuningaskunnan kansalliseen lainsäädäntöön varmistaa tämän edellytyksen täyttymisen.
                  
               
                     (9)
                  
                  
                     Komissio toteaa, että Yhdistyneen kuningaskunnan oikeudelliset ja valvontajärjestelyt, joita aletaan soveltaa Yhdistyneen kuningaskunnan arvopaperikeskuksiin sen unionista eroamisen jälkeisenä päivänä, täyttävät asetuksen (EU) N:o 909/2014 25 artiklan 9 kohdassa säädetyt edellytykset.
                  
               
                     (10)
                  
                  
                     Tämä päätös perustuu kuitenkin oikeudellisiin ja valvontajärjestelyihin, joiden soveltaminen Yhdistyneen kuningaskunnan arvopaperikeskuksiin alkaa sen unionista eroamisen jälkeisenä päivänä. Olisi katsottava, että nämä oikeudelliset ja valvontajärjestelyt täyttävät vastaavuusvaatimukset vain, jos arvopaperikeskuksiin sovellettavat Yhdistyneen kuningaskunnan kansallisen lainsäädännön vaatimukset pidetään voimassa ja niiden tehokas soveltaminen ja täytäntöönpanon seuranta jatkuvat edelleen. Sen vuoksi EAMV:n ja Englannin keskuspankin välinen tehokas tietojenvaihto ja valvontatoimien koordinointi ovat olennainen edellytys sille, että vastaavuuden vahvistaminen pysyy voimassa.
                  
               
                     (11)
                  
                  
                     Tietojenvaihto edellyttää asetuksen (EU) N:o 909/2014 25 artiklan 10 kohdan mukaista kattavien ja tehokkaiden yhteistyöjärjestelyjen vahvistamista. Yhteistyöjärjestelyillä olisi varmistettava myös mahdollisuus kaikkien merkityksellisten tietojen jakamiseen asetuksen (EU) N:o 909/2014 25 artiklan 5 kohdassa tarkoitettujen viranomaisten kanssa, Euroopan keskuspankki ja muut Euroopan keskuspankkijärjestelmän jäsenet mukaan luettuina, jotta näitä viranomaisia voidaan kuulla Yhdistyneen kuningaskunnan arvopaperikeskusten tunnustetusta asemasta tai kun nämä viranomaiset tarvitsevat tällaisia tietoja valvontatehtäviensä hoitamiseen.
                  
               
                     (12)
                  
                  
                     Siinä poikkeuksellisessa tilanteessa, että Yhdistynyt kuningaskunta eroaa unionista ilman sopimusta, asetuksen (EU) N:o 909/2014 25 artiklan 10 kohdan nojalla vahvistetuilla yhteistyöjärjestelyillä on varmistettava, ottaen huomioon Yhdistyneen kuningaskunnan arvopaperikeskusten merkitys unionissa oleville markkinoiden ylläpitäjille, että EAMV saa aina välittömästi käyttöönsä kaikki pyytämänsä tiedot. Tietoihin kuuluvat muun muassa sellaiset tiedot, joiden perusteella voidaan arvioida kaikki olennaiset riskit, joita Yhdistyneen kuningaskunnan arvopaperikeskukset aiheuttavat unionille tai sen jäsenvaltioille joko suoraan tai välillisesti. Sen vuoksi yhteistyöjärjestelyissä olisi vahvistettava mekanismi, jota käytetään tietojenvaihdossa EAMV:n, sellaisten jäsenvaltioiden viranomaisten, joissa arvopaperikeskuksella on sivuliike tai joissa se tarjoaa arvopaperikeskuksen palveluja, jäljempänä ’vastaanottava jäsenvaltio’, ja Englannin keskuspankin välillä. Järjestelyissä olisi muun muassa vahvistettava pääsy kaikkiin EAMV:n pyytämiin, Yhdistyneen kuningaskunnan arvopaperikeskuksia koskeviin tietoihin ja erityisesti pääsy tietoihin, joita vastaanottavan jäsenvaltion viranomaiset pyytävät asetuksen (EU) N:o 909/2014 25 artiklan 7 kohdassa tarkoitetuissa tapauksissa saadakseen määräajoin kertomuksia Yhdistyneen kuningaskunnan arvopaperikeskusten toiminnasta vastaanottavassa jäsenvaltiossa. Lisäksi yhteistyöjärjestelyissä olisi vahvistettava tunnistetietojen toimittaminen Yhdistyneen kuningaskunnan arvopaperikeskusten ylläpitämien arvopapereiden selvitysjärjestelmien liikkeeseenlaskijoista ja osallistujista sekä muiden merkityksellisten tietojen toimittaminen Yhdistyneen kuningaskunnan arvopaperikeskusten vastaanottavassa jäsenvaltiossa harjoittamasta toiminnasta. Järjestelyissä olisi vahvistettava myös, että EAMV ilmoittaa viipymättä kaikesta Yhdistyneen kuningaskunnan arvopaperikeskuksiin liittyvästä kehityksestä, joka voi vaikuttaa unionissa rahapolitiikkaan, ja kaikista Yhdistyneen kuningaskunnan arvopaperikeskuksiin sovellettavien oikeudellisten ja valvontajärjestelyjen muutoksista. Lisäksi yhteistyöjärjestelyissä olisi vahvistettava mekanismi, jota EAMV käyttää nopeaan ilmoittamiseen tapauksissa, joissa Englannin keskuspankki katsoo, että sen valvoma arvopaperikeskus rikkoo toimilupaehtojaan tai muuta sovellettavaa lainsäädäntöä, sekä valvontatoimien koordinointia koskevat menettelyt, tarvittaessa mukaan luettuina paikalla tehtävät tarkastukset.
                  
               
                     (13)
                  
                  
                     Komissio seuraa yhteistyössä EAMV:n kanssa oikeudellisin ja valvontajärjestelyihin tehtyjä muutoksia, jotka voivat vaikuttaa Yhdistyneen kuningaskunnan arvopaperikeskuksiin, sekä markkinakehitystä ja valvontayhteistyön tehokkuutta, EAMV:n ja Englannin keskuspankin välinen nopea tietojenvaihto mukaan luettuna. Komissio voi milloin tahansa toteuttaa uudelleentarkastelun, jos sen on merkityksellisen kehityksen vuoksi tarpeen arvioida tällä päätöksellä myönnettyä vastaavuutta uudelleen, mukaan luettuina tapaukset, joissa EAMV:n ja Englannin keskuspankin välillä tehtyjen yhteistyöjärjestelyjen ehtoja ei noudateta tai joissa ne eivät anna mahdollisuutta arvioida tehokkaasti riskiä, jonka Yhdistyneen kuningaskunnan arvopaperikeskukset aiheuttavat unionille tai sen jäsenvaltioille.
                  
               
                     (14)
                  
                  
                     Koska Yhdistyneen kuningaskunnan ja unionin tulevaan suhteeseen liittyy epävarmuustekijöitä ja koska nämä epävarmuustekijät saattavat vaikuttaa unionin ja sen jäsenvaltioiden rahoitusvakauteen ja sisämarkkinoiden yhtenäisyyteen, tämän päätöksen voimassaolon olisi päätyttävä 30 päivänä maaliskuuta 2021. Tähän päätökseen sisältyvä arviointi ei sen vuoksi vaikuta tuleviin arviointeihin arvopaperikeskuksia koskevista Yhdistyneen kuningaskunnan oikeudellisista ja valvontajärjestelyistä, eikä sitä saisi käyttää muissa kuin tähän päätökseen liittyvissä tarkoituksissa.
                  
               
                     (15)
                  
                  
                     Tämän päätöksen olisi tultava voimaan kiireellisesti, ja sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, paitsi jos Yhdistyneen kuningaskunnan kanssa tehty erosopimus on tullut voimaan kyseiseen päivään mennessä tai Euroopan unionista tehdyn sopimuksen 50 artiklan 3 kohdassa tarkoitettua kahden vuoden määräaikaa on pidennetty.
                  
               
                     (16)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 909/2014 25 artiklaa katsotaan, että Ison-Britannian ja Pohjois-Irlannin yhdistyneen kuningaskunnan oikeudelliset järjestelyt ja valvontajärjestelyt, jotka koostuvat säädöksistä Financial Services and Markets Act 2000 ja European Union (Withdrawal) Act 2018, joita sovelletaan Ison-Britannian ja Pohjois-Irlannin yhdistyneen kuningaskuntaan jo sijoittautuneisiin ja siellä toimiluvan saaneisiin arvopaperikeskuksiin, vastaavat asetuksessa (EU) N:o 909/2014 säädettyjä vaatimuksia.
         
         
            2 artikla
            Tämä päätös tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa Euroopan unionista tehdyn sopimuksen 50 artiklan 3 kohdan mukaisesti.
            Tätä päätöstä ei kuitenkaan sovelleta seuraavissa tilanteissa:
            
                        a)
                     
                     
                        erosopimus, joka on tehty Ison-Britannian ja Pohjois-Irlannin yhdistyneen kuningaskunnan kanssa Euroopan unionista tehdyn sopimuksen 50 artiklan 2 kohdan mukaisesti, on tullut voimaan kyseiseen päivään mennessä;
                     
                  
                        b)
                     
                     
                        Euroopan unionista tehdyn sopimuksen 50 artiklan 3 kohdassa tarkoitettua kahden vuoden määräaikaa on päätetty pidentää.
                     
                  Sen voimassaolo päättyy 30 päivänä maaliskuuta 2021.
         
         
            Tehty Brysselissä 19 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 257, 28.8.2014, s. 1.
         
            (2)  COM(2018) 880 final.